Η **Αναστασία Κελεσίδου** (γεννήθηκε 28 Νοεμβρίου 1972) είναι Ελληνίδα πρώην αθλήτρια της δισκοβολίας. Υπήρξε μία από τις κορυφαίες και πιο σταθερές Ελληνίδες αθλήτριες του κλασικού αθλητισμού με επιτυχίες και συνεχή παρουσία στο βάθρο σε 6 μεγάλες διοργανώσεις από το 1999 έως το 2004.

Βιογραφία
---------

Η Κελεσίδου γεννήθηκε στις 28 Νοεμβρίου 1972 στο Αμβούργο, ενώ κατάγεται από το Στρυμονοχώρι Σερρών. Λόγω και του ύψους της, αρχικά ασχολήθηκε με το βόλεϊ αλλά στράφηκε στο στίβο, όπου έδειξε δείγματα των δυνατοτήτων της από μικρή ηλικία. Το 1994 ήταν δεύτερη στο Πανευρωπαϊκό Πρωτάθλημα Νέων, ενώ την ίδια χρονιά έγινε η πρώτη Ελληνίδα που πέρασε το φράγμα των 60 μέτρων στη δισκοβολία. Ένα χρόνο αργότερα στην πρώτη της συμμετοχή σε μεγάλη διοργάνωση ήταν 11η στο Παγκόσμιο Πρωτάθλημα Στίβου της Στοκχόλμης. Το 1997 ήταν πρώτη Μεσόγειο νίκης στο Μπάρι, ενώ το 1998 περιορίστηκε στην 7η θέση στο Ευρωπαϊκό Πρωτάθλημα Στίβου 1998 στη Βουδαπέστη με βολή στα 62,95 μέτρα. 

Κατέκτησε το πρώτο της μετάλλιο σε μεγάλη διοργάνωση μία χρονιά αργότερα στο Παγκόσμιο Πρωτάθλημα Στίβου 1999 στη Σεβίλλη, όπου ήταν δεύτερη με επίδοση 66,05 μέτρα. Την επόμενη χρονιά, πήγε στο Σίδνεϊ για τους Ολυμπιακούς Αγώνες του 2000, ως ένα από τα φαβορί, και δικαίωσε τον τίτλο αυτό καθώς κατέκτησε το αργυρό μετάλλιο και τη δεύτερη θέση στο αγώνισμα αυτό. Προκρίθηκε στον μεγάλο τελικό της δισκοβολίας με ευκολία. Πέτυχε βολή 63,64 μέτρων με το όριο πρόκρισης να έχει οριστεί στα 63 μέτρα. Στον τελικό, χωρίς άγχος αυτή τη φορά και με αίσθηση σιγουριάς, ξεκίνησε δυνατά και έστειλε στη πρώτη της κιόλας βολή, το δίσκο στα 65,71 μέτρα. Επίδοση που έμελλε να της χαρίσει και το αργυρό μετάλλιο, με μόνο την έμπειρη Ελίνα Ζβέρεβα από τη Λευκορωσία να καταφέρνει να την ξεπεράσει.

Επόμενη μεγάλη διοργάνωση ήταν το Παγκόσμιο Πρωτάθλημα Στίβου το του 2001 στο Έντμοντον όπου κατέλαβε την τρίτη θέση μετά την αφαίρεση του μεταλλίου από τη νικήτρια για χρήση αναβολικών ουσιών με βολή στα 65,52 μ. Η Κελεσίδου που έψαχνε επιτέλους τη νίκη αγωνίστηκε στο Ευρωπαϊκό Πρωτάθλημα Στίβου του 2002 στο Μόναχο, όπου τελικά κατέλαβε για άλλη μία φορά την 3η θέση με επίδοση στα 63,92 μ. 39 εκατοστά πίσω από τη νικήτρια Κατερίνα Βόγγολη.

Στο Παγκόσμιο Πρωτάθλημα Στίβου 2003 στο Παρίσι κατέκτησε το αργυρό μετάλλιο, με καλύτερη βολή στα 67,13 μ. μπροστά αυτή τη φορά από την άλλη Ελληνίδα δισκοβόλο, Κατερίνα Βόγγολη.

Μετά από τόσες δεύτερες και τρίτες θέσεις σε μεγάλες διοργανώσεις η Τασούλα Κελεσίδου αναζητούσε το χρυσό μετάλλιο στους Ολυμπιακούς Αγώνες του 2004 στην Αθήνα, κάτι που φάνταζε εφικτό αν λάβει κανείς υπόψη τις επιδόσεις εκείνη τη χρονιά (67,03 μέτρα). Πέρασε πανηγυρικά στον τελικό και με βολή στα 66,68 μ. προηγούνταν μέχρι την 5η προσπάθεια, αλλά τελικά για άλλη μια φορά κατέκτησε το αργυρό μετάλλιο, δεύτερο σε διοργάνωση Ολυμπιακών Αγώνων. Μετά από δύο Ολυμπιακά μετάλλια, τρία Παγκόσμια και ένα Ευρωπαϊκό η Τασούλα Κελεσίδου αποφάσισε να αποσυρθεί από τον αθλητισμό.

Μετά το 2004 δημιούργησε οικογένεια αποκτώντας δύο παιδιά.
Από τον Μάρτιο του 2022 είναι εκπρόσωπος του ΣΕΓΑΣ στην ολομέλεια της Ελληνικής Ολυμπιακής Επιτροπής.

Καλύτερη επίδοση ανά έτος
-------------------------

Η εξέλιξή της Αναστασίας Κελεσίδου στα χρόνια των επιτυχιών: 

* 1998 : 66,18 μ.
* 1999 : 67,70 μ. (ατομικό ρεκόρ)
* 2000 : 67,12 μ.
* 2001 : 65,52 μ.
* 2002 : 65,08 μ.
* 2003 : 67,14 μ.
* 2004 : 67,03 μ.

Παραπομπές
----------

1. ↑  «Ποιοί Είναι Οι Διάσημοι Έλληνες Ολυμπιονίκες;». Αρχειοθετήθηκε από το πρωτότυπο στις 27 Αυγούστου 2022. Ανακτήθηκε στις 27 Αυγούστου 2022.
2. ↑  «Οι Σερραίοι των Ολυμπιακών αγώνων». *ert.gr*. 6 Αυγούστου 2016. Ανακτήθηκε στις 5 Φεβρουαρίου 2021.
3. ↑  «Αργυρό Μετάλλιο – Στίβος – Δισκοβολία». Ανακτήθηκε στις 27 Αυγούστου 2022.
4. ↑  «Το ασημένιο μετάλλιο της Τασούλας Κελεσίδου στο Σίδνεϊ». Ανακτήθηκε στις 27 Αυγούστου 2022.
5. 1 2  «Anastasia Kelesidou». Αρχειοθετήθηκε από το πρωτότυπο στις 27 Αυγούστου 2022. Ανακτήθηκε στις 27 Αυγούστου 2022.
6. ↑  «7th IAAF World Championships in Athletics: Discus Throw women». Ανακτήθηκε στις 27 Αυγούστου 2022.
7. 1 2  «ΕΛΛΗΝΙΚΗ ΟΛΥΜΠΙΑΚΗ ΕΠΙΤΡΟΠΗ : Κελεσίδου Τασούλα». Αρχειοθετήθηκε από το πρωτότυπο στις 27 Αυγούστου 2022. Ανακτήθηκε στις 27 Αυγούστου 2022.
8. 1 2  «ΤΑΣΟΥΛΑ ΚΕΛΕΣΙΔΟΥ». Αρχειοθετήθηκε από το πρωτότυπο στις 27 Αυγούστου 2022. Ανακτήθηκε στις 27 Αυγούστου 2022.
9. ↑  «Women Discus Throw Athletics XVIII European Championships 2002 Munchen (GER)». Ανακτήθηκε στις 27 Αυγούστου 2022.
10. ↑  «Ήρεμη Δύναμη». Ανακτήθηκε στις 27 Αυγούστου 2022.
11. ↑  «Ιστορίες με …κάρυ! Αναστασία Κελεσίδου: Οι αποτυχίες σε οδηγούν στις επιτυχίες». Ανακτήθηκε στις 7 Σεπτεμβρίου 2022.
12. ↑  «Η Τασούλα Κελεσίδου εκπρόσωπος του ΣΕΓΑΣ στην ΕΟΕ». Ανακτήθηκε στις 27 Αυγούστου 2022.

Εξωτερικοί σύνδεσμοι
--------------------

* World Athletics : Anastasia KELESIDOU
* ΣΕΓΑΣ : Αναστασία Κελεσίδου
* Σπορ ιστορίες: Αναστασία Κελεσίδου (Αρχείο ντοκιμαντέρ της ΕΡΤ)